ଦୁର୍ଘଟଣାର ଦିନଃ ବିଶାଖାପାଟଣା, ରାୟଗଢ ପରେ ଏବେ ତାମିଲନାଡୁରେ ବୟଲର ଫାଟି ୭ ଆହତ - Prameya News7\nଦୁର୍ଘଟଣାର ଦିନଃ ବିଶାଖାପାଟଣା, ରାୟଗଢ ପରେ ଏବେ ତାମିଲନାଡୁରେ ବୟଲର ଫାଟି ୭ ଆହତ\n7/05/2020 at 7:57 PM\nଚେନ୍ନାଇ ୦୭।୦୫ଃ କରୋନା କାରଣରୁ ଦେଶରେ ଦୁଇଟି ପର୍ଯ୍ୟାୟରେ ୪୦ ଦିନିଆ ଲକ୍ଡାଉନ୍ ପୂରଣ ହେବା ପରେ ଅନେକ ପ୍ରକାର କହୋଳ ସହିତ ତୃତୀୟ ପର୍ଯ୍ୟାୟ ଲକ୍ଡାଉନ୍ ଜାରି ରହିଛି। ମାତ୍ର ଗୁରୁବାର ଭାରତ ଲାଗି ଅଶୁଭ ସାବ୍ୟସ୍ତ ହୋଇଛି। ବିଶାଖାପାଟଣା ଓ ରାୟଗଢରେ ଦୁର୍ଭାଗ୍ୟପୂର୍ଣ୍ଣ ଘଟଣା ପରେ ତାମିଲନାଡୁର ନେଭେଲିରେ ବୟଲର ଫାଟିବାରୁ ସାତ ଜଣ ଆହତ ହୋଇଛନ୍ତି। ରାଜ୍ୟର କୁଡ୍ଡାଲୋର ଜିଲ୍ଲାର ନେଭେଲି ଲିଗ୍ନାଇଟ୍ କର୍ପୋରେସନ ଲିମିଟେଡ୍ର ପ୍ଲାଣ୍ଟରେ ଏହି ଦୁର୍ଘଟଣା ଘଟିଛି।\nପ୍ରାରମ୍ଭିକ ସୂଚନା ମୁତାବକ ବୟଲରରେ ଘଟିଥିବା ବିସ୍ଫୋରଣରେ ୭ ଜଣ ଆହତ ହୋଇଛନ୍ତି। ଆହତଙ୍କ ମଧ୍ୟରୁ ୪ ଜଣଙ୍କ ଅବସ୍ଥା ଗୁରୁତର ରହିଛି। ଦୁର୍ଘଟଣା ପରେ ପ୍ଲାଣ୍ଟରୁ ଧୂଆଁ ଉଠୁଥିବା ଦେଖିବାକୁ ମିଳିଛି। ଘଟଣାର ସୂଚନା ମିଳିବା ମାତ୍ରେ ଏନଏଲସି ଇଣ୍ଡିଆ ଲିମିଟେଡ୍ର ରିଲିଫ ଓ ଉଦ୍ଧାର କାର୍ଯ୍ୟ କରୁଥିବା ଟିମ୍ ଘଟଣାସ୍ଥଳରେ ପହଞ୍ଚିଛନ୍ତି। ସ୍ଥିତିକୁ ନିୟନ୍ତ୍ରଣ କରିବାକୁ ଉଦ୍ୟମ କରାଯାଉଛି।\nTamil Nadu: At least7persons have been injured after blast inaboiler at Neyveli Lignite corporation Ltd in Cuddalore district, earlier today. More details awaited. pic.twitter.com/aCzlVCsECG\nସ୍ଥାନୀୟ ପୋଲିସ ଓ ଅଗ୍ନିଶମ ବିଭାଗର ଗାଡି ଘଟଣାସ୍ଥଳରେ ପହଞ୍ଚି ଯାଇଛି। ଭୟାନକ ବିସ୍ଫୋରଣ ପରେ ଲାଗିଥିବା ନିଆଁକୁ ଆୟତ୍ତ କରିବାକୁ ଚେଷ୍ଟା କରାଯାଉଛି। ଏହି ଘଟଣା ପରେ ପ୍ଲାଣ୍ଟରେ ଚାଲିଥିବା କାମକୁ ଅସ୍ଥାୟୀ ଭାବେ ବନ୍ଦ କରି ଦିଆଯାଇଛି।\nକୁଡ୍ଡାଲୋରରେ ବୟଲର ବିସ୍ଫୋରଣ ପୂର୍ବରୁ ଆଜି ଦେଶରେ ଦୁଇ ଦୁଇଟି ବଡ ଦୁର୍ଘଟଣା ଘଟି ସାରିଛି। ସକାଳେ ଆନ୍ଧ୍ର ପ୍ରଦେଶର ବିଶାଖାପାଟଣାରେ ଗ୍ୟାସ୍ ଲିକ୍ ଦୁର୍ଘଟଣା ପରେ ଅପରାହ୍ନରେ ଛତିଶଗଡର ରାୟଗଢରେ ପେପର ମିଲ୍ରେ ଦୁର୍ଘଟଣା ଘଟିଥିଲା। ବିଶାଖାପାଟଣାରେ ଏକ ପଲିମର ଫ୍ୟାକ୍ଟ୍ରିରେ ବିଷାକ୍ତ ଗ୍ୟାସ୍ ନିର୍ଗତ ହେବା ପରେ ୧୧ ଜଣଙ୍କ ମୃତ୍ୟୁ ଘଟିବା ସହିତ ଶତାଧିକ ଲୋକଙ୍କୁ ହସ୍ପିଟାଲରେ ଭର୍ତ୍ତି କରାଯାଇଛି। ଅନ୍ୟପଟେ ଛତିଶଗଡର ରାୟଗଢରେ ଏକ ପେପର ମିଲ୍ରେ ଗ୍ୟାସ୍ ଲିକ୍ ହେବା ଫଳରେ ସାତ ଜଣ ଆହତ ହୋଇଥିଲେ। ସେମାନଙ୍କ ମଧ୍ୟରୁ ତିନି ଜଣଙ୍କ ଅବସ୍ଥା ଗୁରୁତର ହେବାରୁ ରାୟପୁର ସ୍ଥାନାନ୍ତର କରାଯାଇଛି।
